ธกส.ปล่อยเงินกู้ฉุกเฉินล่อใจเกษตรกรใช้หนี้1ปี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ธ.ก.ส. เตรียมวงเงินกู้ฉุกเฉินช่วยลูกหนี้นอกระบบ ที่ไม่เคยเบี้ยวภายใน 1 ปี กู้ได้ 50% คาดเปิดให้บริการได้ภายในสิ้นเดือน ก.ค.นี้ 
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธนาคารเตรียมเปิดวงเงินสินเชื่อฉุกเฉินพิเศษให้กับลูกหนี้นอกระบบ ที่หลังจากโอนหนี้เข้าระบบแล้วสามารถผ่อนชำระหนี้ได้ตรงตามกำหนดติดต่อกันเป็นเวลา 1 ปี โดยธนาคารจะเปิดวงเงินให้กู้ได้ 50% ของยอดสินเชื่อที่ได้ชำระแล้ว เพื่อนำมาใช้ในกรณีเร่งด่วน ถือเป็นภูมิคุ้มกันไม่ให้ลูกหนี้กลุ่มนี้กลับไปเป็นหนี้นอกระบบอีก คิดอัตราดอกเบี้ย 1% ต่อเดือน โดย นายกรณ์ จาติกวณิช รมว.คลัง ในฐานะประธานคณะกรรมการธนาคาร ต้องการให้เปิดบริการวงเงินสินเชื่อฉุกเฉินสิ้นเดือน ก.ค.นี้ 
 
“ถ้าผ่อนมาครบ 1 ปี เป็นเงิน 2 หมื่นบาท ก็สามารถเบิกเงินนี้ไปใช้ได้ทันที 1 หมื่นบาท ซึ่งคาดว่าจะเปิดให้บริการเบิกเงินกู้ผ่านเอทีเอ็มของธนาคารได้อีกด้วย”นายลักษณ์ กล่าว 
สำหรับความคืบหน้าในการแก้หนี้นอกระบบ ล่าสุด ธนาคารได้รับโอนลูกหนี้ทั้งหมด 6.85 แสนราย คิดเป็นมูลหนี้ 6.45 หมื่นล้านบาท สามารถเจรจาประนอมหนี้สำเร็จ 3.53 แสนราย ส่วนที่เหลือเจรจาประนอมหนี้ไม่สำเร็จและเจ้าหนี้ไม่มาเจรจาประนอมหนี้ , เจ้าหนี้ให้บุคคลอื่นมาแทน ทั้งสองฝ่ายไม่สามารถเจรจาตกลงกันได้ และมีลูกหนี้อีกส่วนหนึ่งที่ขอยุติเรื่อง 
ทั้งนี้ จากการเจรจาพบว่ามีลูกหนี้ที่ประสงค์จะกู้เงินจากธนาคาร 3.43 แสนราย คิดเป็นมูลหนี้ 4.15 หมื่นล้านบาท 
 
“การแก้ไขหนี้ครั้งนี้ประสบความสำเร็จ เกิดจากรัฐบาลมีเป้าหมายการแก้ไขที่ชัดเจนคือ เฉพาะหนี้นอกระบบที่มีมูลหนี้ไม่เกิน 2 แสนบาท แตกต่างจากการแก้ไขหนี้ครั้งที่ผ่านมา ที่กระทรวงมหาดไทยเปิดลงทะเบียนวงกว้างจึงมีปัญหาหลากหลาย ทำให้โอนหนี้เข้าระบบได้เพียง 78 หมื่นรายเท่านั้น” นายลักษณ์ กล่าว 
ขณะที่ลูกหนี้ที่ยังไม่สามารถโอนหนี้เข้าระบบได้อีกประมาณ 5.5 หมื่นราย เนื่องจากมีรายได้ไม่เพียงพอต่อการชำระหนี้ รมว.คลัง ได้ประสานให้กระทรวงแรงงาน จัดหางานและจัดอบรมอาชีพให้ ส่วนกรณีที่ไม่มีผู้ค้ำประกันจะให้บรรษัทประกันสินเชื่ออุตสาหกรรมขนาดย่อม (บสย.) มาค้ำประกันให้ 2025% ของยอดสินเชื่อส่วนแผนที่จะเปิดแก้ไขหนี้นอกระบบรอบ 2 ยังไม่ได้มีการหารือ เนื่องจากต้องรอให้การแก้ไขหนี้ในรอบแรกเสร็จสิ้นก่อนภายในสิ้นเดือนนี้ 
นอกจากนี้นายกรัฐมนตรีได้มอบหมายให้ ทุกธนาคารจัดทำข้อมูลติดตามว่าลูกหนี้ที่ได้รับการโอนหนี้แล้วกลับไปเป็น หนี้นอกระบบอีกหรือไม่ เพื่อนำข้อมูลมาประกอบการกำหนดแนวทางแก้ไขในครั้งต่อไป 
นายลักษณ์ กล่าวอีกว่า ธ.ก.ส. มีแผนสนับสนุนสินเชื่อเพื่อสิ่งแวดล้อม หรือ กรีนเครดิต โดยตั้งเป้าหมายเพิ่มสัดส่วนสินเชื่อกรีนเครดิตเพิ่มเป็น 25 % ของยอดสินเชื่อคงค้างภายในปี 2554 ทั้งนี้ในปัจจุบันธนาคารที่ยังไม่มีการแยกสินเชื่อประเภทนี้อย่างชัดเจน ซึ่งที่ผ่านมาธนาคารได้มีการปล่อยสินเชื่อประเภทนี้แล้วได้แก่ การสนับสนุนสินเชื่อแก่เกษตรกรที่ปลูกพืชตระกูลถั่วหลังจากทำนาแล้ว และโครงการธนาคารต้นไม้ ที่ให้เกษตรกรจัดสรรที่ดินทำกินมาปลูกต้นไม้ที่มูลค่าทางเศรษฐกิจ เช่น ต้นตะเคียน และยางนา โดยเกษตรกรที่ขอสินเชื่อกรีนเครดิต จะได้รับเงื่อนไขการชำระหนี้และดอกเบี้ยผ่อนปรน
นายอภิสิทธิ์ เวชชาชีวะ นายกรัฐมนตรี กล่าวถึงกรณี ธ.ก.ส. ส่งกฤษฎีกาตีความกรณีมูลค่าหลักทรัพย์ของเกษตรกรที่มีมากกว่ามูลหนี้ จนทำให้การปรับโครงสร้างหนี้เกษตรกรมีความล่าช้ากว่าเดิมว่า เฉพาะหนี้ที่สถาบันการเงินเขาบอกว่ามูลค่าของหลักประกันเกินมูลนี้ ถ้าไปปรับโครงสร้างหนี้จะมีปัญหากฎหมายหรือไม่ก็เท่านั้นเอง
เมื่อถามว่าจะต้องแก้ปัญหานี้อย่างไรหากเป็นปัญหาทางกฎหมาย นายอภิสิทธิ์ กล่าวว่า ไม่ครับ ให้กฤษฎีกาให้ความเห็นมาก่อน เบื้องต้นตนไม่คิดว่ามันเป็นปัญหาทางกฎหมายแต่ว่าธนาคารเขาเป็นห่วง เขาอยากได้ความมั่นใจ ก็ส่งให้กฤษฎีกา
ต่อข้อถามที่ว่าปัญหาเรื่องกฎหมายจะทำให้การแก้ปัญหาหนี้เกษตรสะดุดหรือไม่ นายกรัฐมนตรี กล่าวว่า ตนได้เร่งเลขาฯ กฤษฎีกาในเรื่องนี้